Je mapa süchikijee,
oꞌunüshi Jesús chamüin Jerusalénmüin nüchikua süpüla eꞌrajaa sükua wane miꞌiraa natüma na judíokana.
Je peje sünain soꞌu tü pueulokat eepünaale shikerojinnüin anneerü,
eesü wane anua jerutsü soꞌoojia wayuu.
Eesü jaꞌraisü luma sotpünaa.
Je sünülia tü anuakat süka pütchi hebreo,
“Betesda”.
Süka eein nüchiki wane aapieekai nümaꞌanajeejachi Maleiwa sünain nüntawalin shirokumüin tü wüinkat süpüla nujurulajaainjatüin shia,
niasaꞌa chi ayuuishi palajachikai ekerolüin shirokumüin tü wüinkat süchikiyaawain sujurulajaanüin,
anashi suulia ayuulii eejatkat nünain.
Je wainmakalaka maꞌi wayuu eekai ayuulin suupünaa tü lumakalüirua sünain aꞌatapaa sujurulajaanüinjatüin süchikua tü wüinkat.
Eejatü wayuu eekai moꞌuin,
eekai masaꞌain,
je eekai ouktüin süsaꞌa.
Nüntakalaka Jesús sünainmüin tü anuakat.
Eejachikalaka nüpüla wane oukta asaꞌachikai,
apünüinrü shikii juya mekiisalümüin sünain ayuulin nia.
Je niꞌrapa Jesús chi wayuukai je niyaawatapa naaꞌu sünain wainmainrüin juya nnojolüin waraittüin nia,
—¿Aneeshi pia?
—nümataalakalaka nümüin.
Nümakalaka chi oukta asaꞌachikai nümüin Jesús:
—Waaꞌiraa,
nnojotsülee jaralin alüꞌüjüinjachin taya shirokumüin tü wüinkat wanaa sümaa sujurulajaanüin.
Isasü tachiki atamawaa.
Antüsülee neꞌe wayuu palajana tapüleerua shirokumüin.
Nümakalaka Jesús nümüin:
—Pütamaa maala puwaraijaiwa.
Pülüꞌüja türa pujuꞌlejiakat yaajee —nümakalaka.
Anashi yaawalajaꞌa joo chi wayuukai.
Nuꞌunakalaka sünain waraittaa yalajee sünain nülüꞌüjüin tü nujuꞌlejiakat.
Otta tü kaꞌi niiyajakat oꞌu Jesús chi wayuukai,
sükalia eemerawaa natüma na judíokana.
Je sükajee tia,
namakalaka na laülaashii judíokana nümüin chi wayuu eiyajuushikai:
—¿Motüsü paaꞌin sünain sükaliain eemerawaa kaꞌikat tüü?
Achiajaanüshii waya nütüma Moisés suulia aꞌyatawaa soꞌukaꞌi.
Tü paaꞌinrakat sünain pülüꞌüjain pujuꞌlejia,
wane aꞌyatawaa saaꞌin wamüin.
Nüsouktakalaka chi eiyajuushikai namüin:
—Aluwataaushi neꞌe taya nütüma chi wayuu keiyajalakai taya sünain waraittaa je sünain alüꞌüjaa tojuꞌlejia.
Nasakirakalaka nia:
—¿Jarat wayuuyaa tü aluwataaka pia sünain waraittaa je alüꞌüjaa pujuꞌlejia?
Otta chi eiyajuushikai,
nnojoishi nütüjaain aaꞌu jaralin chi eiyajakai nia,
süka nuꞌunatüjüliꞌinya Jesús saꞌakajee tü wayuukolüirua chaꞌaya.
Shiasa mapa,
nünta anainchi Jesús chi wayuu eiyajuushikai chaꞌaya suluꞌu tü aꞌwaajüleekat Maleiwa.
Nümataalakalaka Jesús nümüin:
—Piirakaa.
Anaichipa pia.
Otta müleka nnojorule puuꞌulaain jooluꞌu suulia paainjala,
eesü süpüla sülatüin pümüin kasa mojusü eekai sülanaꞌaleejeerüin sünain mojuin shia suulia tü ayuulii pünainjatkat paala.
Nuꞌunakalaka jooluꞌu chi wayuukai nanainmüin na laülaashii judíokana süpüla nüküjainjatüin namüin sünain niain Jesús keiyajalaka nia.